**Hlavný kontrolór Obce Láb – Ing. Silvia Kapášová**

**Stanovisko k**

**NÁVRHU ROZPOČTU NA ROK 2020**

**A VIACROČNÉHO ROZPOČTU NA ROKY 2021 AŽ 2022**

Predkladá: Ing. Silvia Kapášová

 Hlavná kontrolórka Obce Láb

V Lábe, dňa 10. december 2019

**STANOVISKO K NÁVRHU ROZPOČTU NA ROK 2020 A VIACROČNÉHO ROZPOČTU NA ROKY 2021 AŽ 2022**

V zmysle ustanovení § 18 f ods. 1, písm. c) zákona č. 369/1990 Zb. o obecnom zriadení v znení neskorších predpisov a doplnkov predkladám stanovisko k návrhu rozpočtu na rok 2020 a viacročného rozpočtu (strednodobého výhľadu) na roky 2021 až 2022.

Odborné stanovisko k návrhu viacročného rozpočtu obce na roky 2020 - 2022 bolo spracované na základe predloženého návrhu viacročného rozpočtu na roky 2021 - 2022 a návrhu rozpočtu na rok 2020, ktorý bol spracovaný v súlade s § 9 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov a podlieha zverejneniu podľa zák. 493/2011 Z. z. o rozpočtovej zodpovednosti čl. 9. ods. 2. Rozpočet obce bol zverejnený dňa 26.11.2019 na úradnej tabuli obce a na webovom sídle obce. K návrhu rozpočtu obce na rok 2020 boli do doby spracovania tohto stanoviska dané pripomienky týkajúce sa financovania školských zariadení.

V návrhu rozpočtu sú zohľadnené návrhy všeobecne záväzných nariadení, ktoré by mali nadobudnúť účinnosť k 1.1.2020. Ide o VZN:

* Návrh VZN, ktorým sa mení VZN č. 3/2017 o dani z nehnuteľnosti
* Návrh VZN, ktorým sa mení VZN č. 5/2017 o nakladaní s komunálnymi odpadmi a s drobnými stavebnými odpadmi
* Návrh VZN, ktorým sa mení VZN č. 2/2018 o miestnom poplatku za komunálne odpady a drobné stavebné odpady
* Návrh VZN, ktorým sa určujú výšky príspevkov v MŠ a ZŠ
* Návrh VZN, ktorým sa mení a dopĺňa VZN č. 1/2010 o dotáciách na prevádzku a mzdy MŠ a ZŠ
* Návrh VZN o poplatku za rozvoj.

Viacročný rozpočet je strednodobý ekonomický nástroj finančnej politiky obce, v ktorom sú v rámci ich pôsobnosti vyjadrené zámery rozvoja územia a potrieb obyvateľov najmenej na tri rozpočtové roky.

Viacročný rozpočet tvoria:

a) rozpočet obce na príslušný rozpočtový rok

b) rozpočet obce na rok nasledujúci po príslušnom rozpočtovom roku

c) rozpočet obce na rok nasledujúci po roku, na ktorý sa zostavuje rozpočet podľa písmena b).

Viacročný rozpočet sa zostavuje v rovnakom členení, v akom sa zostavuje rozpočet obce. Rozpočet na rok 2020 je záväzný. Príjmy a výdavky rozpočtov pre roky 2021 a 2022 nie sú záväzné.

Rozpočet obce sa zostavuje ako vyrovnaný alebo prebytkový. Obec je povinná zostaviť svoj bežný rozpočet ako vyrovnaný alebo prebytkový. Kapitálový rozpočet sa zostavuje ako vyrovnaný alebo prebytkový; kapitálový rozpočet sa môže zostaviť ako schodkový, ak tento schodok možno kryť zostatkami finančných prostriedkov obce z minulých rokov, návratnými zdrojmi financovania, alebo je tento schodok krytý prebytkom bežného rozpočtu v príslušnom rozpočtovom roku. Ak je bežný rozpočet alebo kapitálový rozpočet zostavený ako prebytkový, možno prebytok príslušného rozpočtu použiť na úhradu návratných zdrojov financovania.

Rozpočet obce obsahuje zámery a ciele, ktoré bude obec realizovať z výdavkov rozpočtu obce (ďalej len „program obce"), to neplatí, ak obecné zastupiteľstvo obce s počtom obyvateľov do 2 000 rozhodne o neuplatňovaní programového rozpočtovania. Dňa 21. januára 2015 prijalo Obecné zastupiteľstvo Obce Láb uznesenie č. 10/2015, ktorým rozhodlo o neuplatňovaní programového rozpočtovania pre nasledujúce obdobia. Obec tak nemá povinnosť zostaviť rozpočet ako programový.

Stanovisko Hlavného kontrolóra Obce Láb k rozpočtu na rok 2020 a následne viacročného rozpočtu na roky 2021 až 2022 je zamerané najmä na posúdenie súladu návrhu rozpočtu so zákonom o rozpočtových pravidlách, zásadami na zostavenie rozpočtu, na identifikáciu rizík a rezerv plnenia rozpočtovaných príjmov a rozpočtovaných výdavkov, ako aj úrovne hospodárnosti a efektívnosti rozpočtovaných finančných prostriedkov.

1. **VÝCHODISKÁ SPRACOVANIA ODBORNÉHO STANOVISKA**

Pri spracovaní odborného stanoviska som vychádzala z posúdenia predloženého návrhu viacročného rozpočtu obce na roky 2020 až 2022 z dvoch hľadísk:

* + - 1. **Zákonnosť' predloženého návrhu rozpočtu**

***1.1. Súlad so všeobecne záväznými právnymi predpismi***

Návrh rozpočtu bol spracovaný v súlade so zákonom:

* č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov
* č. 583/2004 Z. z. o rozpočtových pravidlách územnej samosprávy v znení neskorších predpisov
* č. 493/2011 Z. z. o rozpočtovej zodpovednosti
* č. 369/1990 Zb. o obecnom zriadení v znení neskorších predpisov.

Návrh rozpočtu zohľadňuje aj ustanovenia zákonov:

* č. 582/2004 Z. z. o miestnych daniach a miestnom poplatku za komunálny odpad a drobné stavebné odpady v znení neskorších predpisov, na základe ktorého v súlade s § 2 ods. 3 predmetného zákona boli vydané Všeobecne záväzné nariadenie obce Láb o dani z nehnuteľnosti č. 3/2017 a Všeobecne záväzné nariadenie obce Láb č. 2/2012 o dani za psa, Všeobecne záväzné nariadenie obce Láb č. 2/2018 o miestnom poplatku za KO a DSO
* č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov, na základe ktorého výnos dane z príjmov fyzických osôb je v príslušnom rozpočtovom roku príjmom rozpočtov obcí vo výške 70,00 %
* nariadenia vlády č. 668/2004 Z. z. o rozdeľovaní a poukazovaní výnosu dane z príjmov územnej samospráve
	+ č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ostatné súvisiace právne normy
	+ č. 630/2008 Z.z. Nariadenie o rozpise finančných prostriedkov pre školy a školské zariadenia.

***1.2. Súlad so všeobecne záväznými nariadeniami obce a všeobecne záväznými právnymi predpismi, ktorých účinnosť sa viaže k roku 2020***

Návrh rozpočtu je spracovaný v súlade s návrhmi všeobecne záväzných nariadení obce, ktorými budú upravené povinnosti daňového a poplatkového charakteru pre rok 2020, najmä návrh Všeobecne záväzného nariadenia obce Láb o miestnom poplatku za komunálne odpady a drobné stavebné odpady, návrh VZN, ktorým sa mení VZN č. 3/2017 o dani z nehnuteľnosti, návrh VZN, ktorým sa mení VZN č. 5/2017 o nakladaní s komunálnymi odpadmi a s drobnými stavebnými odpadmi, návrh VZN, ktorým sa mení VZN č. 2/2018 o miestnom poplatku za komunálne odpady a drobné stavebné odpady, návrh VZN, ktorým sa určujú výšky príspevkov v MŠ a ZŠ, návrh VZN, ktorým sa mení a dopĺňa VZN č. 1/2010 o dotáciách na prevádzku a mzdy MŠ a ZŠ, návrh VZN o poplatku za rozvoj.

Podmienkou nadobudnutia účinnosti predmetných návrhov VZN k 1.1.2020 je ich vyvesenie na dobu min. 15 dní po ich schválení, t.j. v lehote najneskôr do 16.12.2019 vrátane (VZN nadobúda účinnosť 15-tym dňom od vyvesenia, ak nie je stanovený neskorší dátum účinnosti).

Návrh rozpočtu na rok 2020 bol ďalej spracovaný vo väzbe na legislatívne zmeny, ktoré budú platiť od 01.01.2020 a budú predpokladať výrazné zvýšenie výdavkovej časti rozpočtu.

Jednou z najzávažnejších zmien je novela zákona č. 553/2203 Z.z. Zákon o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov, ktorý zároveň ovplyvní aj kolektívnu zmluvu vyššieho stupňa pre verejnú správu pre roky 2019 a 2020. Táto kolektívna zmluva sa viaže na organizácie odmeňujúce svojich zamestnancov podľa zákona č. 553/2003 Z.z. Mení sa počet tarifných stupňov, ako aj výška tarifných platov. Vo všeobecnosti ide o zvýšenie vo výške 10 %. Zároveň sa mení aj systém kolektívneho vyjednávania, kedy ročná platnosť kolektívnej zmluvy vyššieho stupňa sa zmenila na dvojročnú.

Ďalšou výraznou zmenou je zmena legislatívy v odpadovom hospodárstve. Zákonom č. 329/2018 Z. z. o poplatkoch za uloženie odpadov a o zmene a doplnení zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov sa menia poplatky za uloženie odpadu. Zároveň dochádza k zmene zákona o odpadoch č. 79/2020 Z.z., a to s účinnosťou od 01.01.2020. Najzávažnejšou zmenou je 100 % navýšenie poplatku za uloženie odpadu na skládke, ktorý je príjmom Environmentálneho fondu a obec je povinná ho vyberať v prospech tohto štátneho fondu. Rozpočet ďalej reaguje aj na zavedenie dotácie na 1 jedlo denne pre žiakov základnej školy a tzv. predškolákov materskej školy.

Zmena nastala aj v odmeňovaní starostov a primátorov miest a obcí. Novelou č. 320/2018 Z.z. sa mení zákon č. 253/194 Z. z. Národnej rady Slovenskej republiky o právnom postavení a platových pomeroch starostov obcí a primátorov miest.

***1.3. Dodržanie informačnej povinnosti zo strany obce***

Návrh rozpočtu bol zverejnený v obci obvyklým spôsobom, v zákonom stanovenej lehote v súlade s § 9 ods. 3 zákona č. 369/1990 Zb. o obecnom zriadení v znení neskorších predpisov.

**2. Metodická správnosť' predloženého návrhu rozpočtu**

Návrh rozpočtu pre roky 2020 až 2022 obsahuje údaje o zámeroch obce, čím sa implementujú základy pre plánovanie príjmov a výdavkov v strednodobom časovom horizonte.

Návrh rozpočtu bol spracovaný v súlade s metodickým usmernením, ktorým sa ustanovuje druhová klasifikácia, organizačná a ekonomická klasifikácia MF SR č. MF/010175/2004-42 v znení opatrenia MF SR č. MF/008978/2006-421 a Opatrenia č. MF/11928/2010-421.

Funkčná klasifikácia sa použila v zmysle vyhlášky ŠÚ SR č. 257/2014 Z. z., ktorou sa vydáva štatistická klasifikácia výdavkov verejnej správy, v súlade s opatrením MF SR č. MF/16786/2007-31, ktorým sa ustanovujú podrobnosti o postupoch účtovania a o rámcovej účtovnej osnove pre rozpočtové organizácie, príspevkové organizácie, štátne fondy, obce a VÚC a v súlade so zákonom č. 493/2011 Z. z. o rozpočtovej zodpovednosti.

1. **VÝCHODISKÁ TVORBY NÁVRHU ROZPOČTU**

Návrh rozpočtu vychádza zo schválených posledných východísk rozpočtu verejnej správy na roky 2020 až 2022 zverejnených MF SR. V zmysle § 3 ods. 7 zákona č. 583/2004 Z. z. o rozpočtových pravidlách územnej samosprávy v znení neskorších predpisov musí byť rozpočet zostavený ako vyrovnaný, teda nie schodkový.

Návrh rozpočtu je spracovaný podľa zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov v členení podľa § 9 ods. 1 citovaného zákona na: rozpočet na príslušný rozpočtový rok - rok 2020, rozpočet na rok nasledujúci po príslušnom rozpočtovom roku - rok 2022, rozpočet na druhý nasledujúci rok - rok 2022.

Viacročný rozpočet na roky 2021 až 2022 je zostavený v rovnakom členení, v akom sa zostavuje rozpočet obce na príslušný rozpočtový rok. Rozpočet obce na príslušný rozpočtový rok je záväzný, rozpočty na nasledujúce dva rozpočtové roky nie sú záväzné, majú orientačný charakter. Obecné zastupiteľstvo ich berie na vedomie.

Navrhovaný rozpočet na roky 2020 až 2022 je zostavený v súlade s § 10 ods. 3 až 7 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov. Vnútorne je členený na:

1. bežný rozpočet, t.j. bežné príjmy a bežné výdavky,
2. kapitálový rozpočet, t.j. kapitálové príjmy a kapitálové výdavky,
3. finančné operácie.

V rozpočte sú vyjadrené finančné vzťahy k štátnemu rozpočtu v rámci financovania prenesených kompetencií štátnej správy, finančné vzťahy k fondom, k zriadeným právnickým osobám a k fyzickým a právnickým osobám, ktoré vykonávajú na území obce verejnoprospešnú činnosť a požadujú z rozpočtu obce dotáciu. Rozpočet je zostavený v mene platnej v SR – eurách (EUR).

1. **ZÁKLADNÁ CHARAKTERISTIKA ROZPOČTU**

Návrh rozpočtu Obce Láb predpokladá v roku 2020 celkové bežné príjmy vo výške 1 631 104,52 € (vrátane príjmov rozpočtových organizácií), z toho na prenesené kompetencie a ostatné dotácie vo forme grantov a transferov čiastku 487 687,03 € (29,9 % bežných príjmov). Tvorba kapitálových príjmov sa predpokladá vo výške 397 190,- € z nenávratných zdrojov financovia EÚ a zo štátneho rozpočtu. Počas rokov 2021 až 2022 obec Láb nepredpokladá predaj majetku väčšieho rozsahu. Predaj majetku by sa mal realizovať len v prípadoch majetkovo právneho usporiadania vzťahov obyvateľov obce. Finančné operácie príjmové sa predpokladajú vo výške 83 012,15 € vo forme použitia prostriedkov minulých období. Majú kryť výlučne kapitálové výdavky. Celkové príjmy obce by mali v roku 2020 dosiahnuť výšku 2 081 306,67 €, čo je v porovnaní s rokom 2019 zvýšenie o 28,02 %.

Bežné príjmy boli v porovnaní s rokom 2019 mierne posilnené v oblasti výnosu dane z príjmov poukázaných územnej samospráve, a to o 3,54 %. Ide o nárast, ktorý vyplýva zo zvýšeného počtu detí v školských zariadeniach a z dotačnej politiky v oblasti stravovania žiakov ZŠ. Rast podielovej dane sa predpokladá len na úrovni 3,76 %, nakoľko boli prijaté rôzne legislatívne normy, ktorý neumožňuje výraznejší rast výberu daní z príjmov fyzických osôb. Taktiež sa nepredpokladá ani výrazný rast zamestnanosti a HDP, ktoré by mohli podporiť výšku daní z príjmov.

Príjmy obsahujú aj príjmy rozpočtových organizácií – školských zariadení. Od roku 2018 v zmysle novej právnej úpravy sú všetky príjmy týchto organizácií rozpočtované a mimorozpočtové príjmy organizácie sa nevykazujú. Ide napr. o príjmy za stravu v školskej jedálni a dotácia na jedlo. V roku 2020 sa predpokladajú vlastné príjmy školských zariadení vo výške 114 599,25 €. V porovnaní s rokom 2019 ide o nárast o 48,64 %. Tento nárast je v súlade s navrhovanými všeobecne záväznými nariadeniami týkajúcimi sa školských zariadení.

Výrazný nárast sa predpokladá v oblasti miestnych daní a poplatkov. V prípade prijatia nového VZN o miestnom poplatku za komunálny odpad a drobný stavebný odpad sa zvyšujú niektoré sadzby za zber a likvidáciu odpadu. Uvedené vyplýva z legislatívnych zmien s účinnosťou od 01.01.2020.

Zvýšenie je zapracované aj v príjmoch na krytie výdavkov v rámci preneseného výkonu štátnej správy. Ide najmä o financovanie školstva. Uvedená položka sa bude v roku 2020 aktualizovať podľa reálnych príjmov od štátu.

Bežné výdavky v rozpočte na r. 2020 sú predpokladané v sume 1 483 721,32 a kapitálové výdavky vo výške 459 194,- €. Úrovňou kapitálových výdavkov je možné hodnotiť rozpočet obce Láb pre rok 2020 ako vysoko rozvojový. Bežný rozpočet je plánovaný ako mierne prebytkový vo výške 26 031,85 €, kapitálový rozpočet je rozpočtovaný so schodkom -62 004,- €. Schodok kapitálového rozpočtu by mal byť krytý hlavne finančnými operáciami príjmovými (prostriedky z minulých období – rezervný fond) a prebytkom bežného rozpočtu. Časť prebytku bežného rozpočtu vo výške 15 000,- € je účelovo viazaná na realizáciu kapitálových výdavkov a je realizovaná výberom dane za rozvoj. Finančné operácie výdavkové predstavujú splátky úverov od Štátneho fondu rozvoja bývania, ktorý bol prijatý na výstavbu nájomného domu s 8 bytovými jednotkami. Splatnosť úveru je 30 rokov. Obec neeviduje žiadne iné úvery. Ďalšia čiastka vo výške 10 000,- € je na odkup majetkového podielu na spoločnosti Lábinvest, s.r.o..

Celkový rozpočet je zostavený ako vyrovnaný a nepredpokladá sa žiaden prebytok. Rozpočet predpokladá čerpanie žiadnych nenávratných finančných príspevkov a sú súčasťou kapitálového rozpočtu. Čerpanie návratných zdrojov financovania sa zatiaľ nepredpokladá. Tieto budú zapracované v čase ich schválenia pri vzniku potreby kofinancovania vo vyšších výškach, napr. v prípade dosiahnutia dotácie na dobudovanie komplexnej kanalizačnej siete.

Rok 2020 bude náročný z pohľadu sledovania výberu daní a poplatkov, nakoľko rozpočet na uvedené obdobie neobsahuje významné rezervy. Včasný výber daní a poplatkov je preto nevyhnutný. Zároveň je výdavková časť rozpočtu zvýšená v dôsledku už uvedených legislatívnych zmien, ktoré sa prejavia aj od roku 2020 a ktorých dosah v dôsledku neexistencie aplikačnej praxe nie je možné presnejšie a exaktnejšie vyčísliť.

Zároveň je výdavková časť rozpočtu zvýšená aj o predpokladaný index rastu cien. rozpočet reaguje na zvýšenie cien energií, plynu, vodného a stočného, PHM a hlavne na nové požiadavky školských zariadení.

Rozpočet zohľadňuje aj zámer podporovať subjekty, ktoré poskytujú rôzne služby pre obyvateľov a návštevníkov obce, teda pre poskytovanie dotácií pre fyzické a právnické osoby, ktoré vykonávajú na území obce činnosti verejnoprospešného charakteru. Ich výška však bola prispôsobená nie veľmi vysokým možnostiam rozpočtu v roku 2020 a je na rozhodnutí obecného zastupiteľstva, aby rozhodli o ich výške a použití.

Rekapitulácia rozpočtu Obce Láb na rok 2020 v €:



**Hodnotenie bežného rozpočtu**

V oblasti bežných príjmov sú daňové príjmy najdôležitejšou položkou príjmov obce Láb, v roku 2020 by mali tvoriť 56,87 % bežných príjmov obce, vrátane rozpočtových organizácií. Hodnotovo najväčšie naplnenie je v položke dane z príjmu fyzických osôb vo výške 742 422,00 €. Ich úroveň je rozpočtovaná na základe prognózovaného rastu výnosu dane z príjmov FO zo strany MF SR a ZMOS-u. Tieto tzv. podielové dane tvoria v roku 2020 45,51 % celkových plánovaných bežných príjmov obce a 35,67 % celkových plánovaných príjmov. Cash flow obce je významne determinované úrovňou ich plnenia. Závislosť na daniach prerozdeľovaných územnej samospráve zo strany štátu tak vytvára tlak na dôsledné plnenie povinnosti obce sledovať prognózy plánovaného vývoja vo výbere daní z príjmov fyzických osôb v Slovenskej republike. Prognózy vývoja zverejňuje MF SR dvakrát ročne.

Ostatné miestne dane a poplatky sú rozpočtované podľa skutočnosti predchádzajúceho roka, nedoplatkov z predchádzajúceho obdobia, možného nárastu počtu daňovníkov a poplatníkov, ale najmä na základe navrhovaných VZN daňového charakteru. Pri dôslednej aplikácii zákona 563/2009 Z. z. Daňový poriadok by nemalo dôjsť k ohrozeniu plnenia týchto príjmových položiek.

Rizikom je však nedostatok skúseností s výberom daní za uloženie odpadu v prospech environmentálneho fondu a v odhade objemu vyseparovaného odpadu, ktoré sú kľúčové pri vzniku výdavkov za zber a likvidáciu odpadu, a ktoré sú kryté poplatkom za zber komunálneho odpadu.

Vzhľadom na spomalenie rastu ekonomiky SR, sa vo viacročnom rozpočte neuvažuje s výrazným rastom daňových príjmov dosahovaných od štátu. Legislatívne podmienky však smerujú k tomu, že časť miestnych daní, najmä poplatkov za zber TKO sa bude neustále zvyšovať, čo vytvorí tlak na daňovníkov a poplatníkov:



Nedaňové príjmy, tvorené najmä príjmami z využívania majetku obce, z poskytovania služieb pre občanov a podnikateľov pôsobiacich na území obce, zo správnych poplatkov a sú rozpočtované na základe skutočnosti predchádzajúcich rokov a na základe analýzy zmluvných vzťahov a reálne predpokladaných príjmov z nájmu nehnuteľného majetku obce. V rozpočte sú prognózované na porovnateľnej úrovni skutočného plnenia roku 2019. Ich výška je rozpočtovaná v sume 101 123,24 €. Medziročný rast tvorí 1,16 %.

Bežný rozpočet na strane výdavkov je rozdelený do 11 kapitol (programov):

Program 1: Plánovanie, manažment a kontrola

Program 2: Interné služby obce

Program 3: Služby občanom

Program 4: Bezpečnosť, právo, poriadok

Program 5: Odpadové hospodárstvo

Program 6: Pozemné komunikácie

Program 7: Vzdelávanie

Program 8: Kultúra a šport

Program 9: Prostredie pre život

Program 10: Sociálne služby

Program 11: Administratíva.



Návrh rozpočtu zahŕňa výdavky na činnosti, ktoré obci vyplývajú z platnej legislatívy a z uzatvorených zmlúv, ako aj iných zákonných záväzkov, tak aby boli pokryté požiadavky na chod obce. Súčasťou návrhu rozpočtu sú aj návrhy výdavkov Základnej školy a Materskej školy Láb. Výdavky pre školské zariadenia boli premietnuté aj do návrhov VZN o financovaní školských zariadení. Opodstatnenosť výdavkov bola preverená jednak z pohľadu zmluvných a zákonných záväzkov obce, ako aj z pohľadu ich efektivity.

Výdavky programu 1: Plánovanie, manažment, kontrola sú pre rok 2020 rozpočtované vo výške 6 950,- EUR. Ide najmä o výdavky na členské príspevky v profesijných organizáciách, audit a reprezentačné (zabezpečovanie pitného režimu pre zamestnancov). V porovnaní s rokom 2019 ide o pokles o 7,94 %.

Čiastka 49 541,- € je určená pre program Interné služby obce. Z programu sú hradené výdavky na verejné obstarávanie, odmeny poslancom, poistenie majetku, obnova a údržba majetku obce, výpočtovej techniky a ostatné výdavky na prevádzku obecného úradu.

V rámci tejto kapitoly sa predpokladajú aj kapitálové výdavky vo výške 442 994,- € na zateplenie budovy starej školy, rozšírenie kanalizačnej site a opravu domu smútku.

Program Služby občanom vo výške 8 546,89 € je určený na prevádzku matriky, miestneho rozhlasu a evidenciu obyvateľstva.

Program Bezpečnosť a poriadok je určený pre požiarnikov a predstavuje výdavky na ochranu pred požiarmi. Rozpočtovaná je čiastka vo výške 12 379,32 €.

Program Odpadové hospodárstvo predstavuje program s takmer najvyšším objemom finančných prostriedkov – 152 271,60 €. Ide o financovanie prevádzky ČOV, zvoz a likvidáciu komunálneho odpadu, výdavky za skládkovanie a úhradu výdavkov na energie na prevádzku a odvoz kalov z ČOV.

Program Pozemné komunikácie predstavuje obnovu miestnych komunikácií. Objem finančných prostriedkov pre rok 2020 je vo výške 3 078,15 €. Čiastka je určená na drobné opravy komunikácií a na letnú a zimnú údržbu.

Najvyšší objem finančných prostriedkov je alokovaný v programe Vzdelávanie. Program obsahuje prostriedky na originálne aj prenesené kompetencie. Pre rok 2020 sa predpokladá čiastka 943 990,42 €. Predmetom týchto výdavkov sú mzdy, odvody, tovary a služby. Predpokladané výdavky školských zariadení boli zohľadnené aj v návrhu VZN o financovaní školských zariadení. Kapitálové výdavky sú predpokladané vo výške 16 200,- €.

Program Kultúra a šport predpokladá v roku 2020 vynaloženie výdavkov v sume 38 417,71 €. Časť výdavkov vo výške 18 317,71 € súvisí s prevádzkou ihriska. Najväčšia položka je tvorená dotáciami, ktoré by mali byť poskytnuté z rozpočtu obce. Ide o významnú čiastku 15 100,- €. Na kultúrne podujatia je určená čiastka vo výške 5 000- €.

Program Prostredie pre život je rozpočtovaný vo výške 137 966,82 €. Ide najmä o výdavky na energie, verejné osvetlenie a osobné náklady na pracovníkov, ktorí zabezpečujú verejnoprospešné služby v obci, údržbu chodníkov, verejných priestranstiev a celkovú údržbu majetku obce a iné:



Nosnými výdavkovými položkami v programe Sociálne služby vo výške 5 706,75 € sú výdavky pre seniorov (rozvoz obedov, posedenie) a dávky sociálneho charakteru, ktoré sú refundované zo strany štátu (dávky v hmotnej núdzi) alebo ich znáša obec (v prípade nepriaznivej životnej situácie, živelných pohrôm, atď.).

Administratíva je posledným programom rozpočtu. Je rozpočtovaný vo výške 246 224 €. Z uvedenej kapitoly sa financuje celý chod úradu, energie pre všetky obecné budovy, telekomunikačné služby, splácanie úverov a iné. V porovnaní s rokom 2019 tieto výdavky narástli o 4,31 %.

**Hodnotenie kapitálového rozpočtu**

Do kapitálových výdavkov bol zahrnutý projekt zateplenia budovy starej školy, rozšírenie kanalizačnej siete a oprava domu smútku. Celkové výdavky sú predpokladané vo výške 459 194,- €. Všetky projekty by mali byť realizované z nenávratných zdrojov financovania a obec Láb bude tak projekty len spolufinancovať v celkovej výške 46 804,- €. Ich realizácia tak závisí od dotačných zdrojov.

Do rozpočtu obce Láb na krytie investícií je možné v roku 2020 zapojiť po prerokovaní záverečného účtu za rok 2019 aj prostriedky rezervného fondu.

Rozpočet obce na rok 2020 má zahrnuté najmä položky novej legislatívy a ďalšie investície bude možné zohľadňovať na základe schválenia záverečného účtu za rok 2019 a po definovaní možnosti využitia dodatočných návratných alebo nenávratných finančných prostriedkov. Aj pre rok 2020 ostáva prioritou obnova majetku obce, budovanie novej kapacity kanalizačnej siete, zatepľovanie budov, ktoré zároveň znížia energetickú náročnosť ich prevádzky. Rezervný fond vytvára možnosť čiastočne zabezpečiť spolufinancovanie pri čerpaní nenávratných zdrojov financovania a príspevkov.

Rozpočet je zostavený z pohľadu zabezpečenia krytia najmä novovzniknutých výdavkov od 01.01.2020 a zároveň v zámere pokračovať v začatých investičných projektoch. Predpokladá využitie časti rezervného fondu. Odporúčam zapojiť prostriedky rezervného fondu len čiastočne, aby obci ostala rezerva na krytie havarijných situácií alebo nepredvídateľných nákladov a na krytie spolufinancovania v prípade dosiahnutia nenávratných finančných príspevkov a dotácií.

1. **ZÁVER**

**Viacročný rozpočet Obce Láb je zostavený v zmysle platnej legislatívy SR ako aj predpisov vydávaných obcou.** Okrem zabezpečenia chodu obce je vytvorený priestor aj pre určitý rozvoj obce. Poskytovanie dotácií z rozpočtu obce je však viazané na povinnosť dodržania podmienky nezvyšovania dlhu obce, teda ich poskytovanie je možné len z prebytku bežného rozpočtu, ktorý je však zároveň aj zdrojom krytia splátok úverov. Zároveň je časť prebytku bežného rozpočtu účelovo viazaná na kapitálové výdavky.

Vo viacročnom rozpočte na roky 2020 až 2022 sú vyjadrené aj finančné vzťahy k štátnemu rozpočtu SR v rámci financovania prenesených kompetencií štátu, finančné vzťahy k štátnym fondom, k zriadeným a založeným právnickým osobám a fyzickým osobám - podnikateľom a právnickým osobám, ktorým sa poskytujú prostriedky z rozpočtu, k rozpočtom iných obcí a k rozpočtom vyšších územných celkov.

Na základe

* + - 1. zhodnotenia pravdepodobnosti dosiahnutia plánovaných príjmov Obce Láb v roku 2020
			2. analýzy plánovaných výdavkov obce v roku 2020 a nasledujúcich a
			3. analýzy skutočne dosiahnutého rozpočtu v roku 2019

je možné skonštatovať, že navrhovaný rozpočet na rok 2020 je zostavený reálne.

V prípade nutnosti odporúčam využívať rozpočtové opatrenia a zmeny v rozpočte, ktoré zohľadnia reálny vývoj rozpočtovaných príjmov a výdavkov pre rok 2020.

**V zmysle vyššie uvedeného preto odporúčam Obecnému zastupiteľstvu v Lábe predložený Návrh rozpočtu Obce Láb na rok 2020 a viacročný rozpočet na roky 2021 až 2022 schváliť.**

Ing. Silvia Kapášová

Hlavná kontrolórka obce Láb